# At Versaris

At Versaris va ser una banda formada per Pau Llonch (excomponent de Batzak), Rodrigo Laviña (excomponent de Pirat's Sound Sistema) i Joan Riera «DJ Singular». Van ser pioners en el rap en català per la difusió i el reconeixement que van rebre. Les lletres del grup tracten un gran ventall de temes, entre les quals destaquen les que posen de manifest la seva militància anticapitalista.

## Història

El 2007 van llançar amb la discogràfica Propaganda pel fet!, Va amb nosaltres, un treball la sonoritat del qual ha estat criticada pels membres del grup, però que destaca per una gran qualitat lírica i per l'eclecticisme de les produccions musicals, la majoria de les quals assumides per Pau Llonch i el DJ de la banda en aquells moments, DJ Bel. L'any 2008 van presentar La vida són 2 dies… Cedir-la o guanyar-la!, un maxi single que conté 4 temes com avanç d'un nou treball que veuria la llum el 2009.
Van participar en esdeveniments musicals com l'Hipnotik Festival de Barcelona, el Senglar Rock de Lleida, el Rebrot de l'organització independentista Maulets, el Mercat de Música Viva de Vic, el Festival Cruïlla de Cultures, on van compartir escenari amb Keny Arkana, o a la programació del Festival Grec de Barcelona. Van visitar també els Estats Units d'Amèrica, el País Basc, Roma, Marsella, Galícia, etc.
El 18 de juliol de 2009 van presentar A cada passa, el seu segon LP publicat també amb Propaganda pel fet!, amb el qual van obtenir el premi per votació popular a millor disc de 2009 de la modalitat de pop-rock per la revista Enderrock.
A partir de la primavera de 2010, At Versaris engegà, juntament amb la banda de jazz-rock Asstrio, la gira: «At Versaris i Asstrio, per principis elegants», gira que es va allargar fins al juny de 2011 per la immillorable rebuda de la crítica i del públic. Com a mostra, el Premi ARC a millor grup de l'any en la categoria jazz/blues que van obenir el 2010. D'aquesta gira en quedarà pel record el disc Per principis elegants, un directe gravat a la Sala Stroika de Manresa.
El 18 de gener de 2013 van presentar l'EP No Fear, disc que van proporcionar en descàrrega digital gratuïta a través del seu propi lloc web. Aquest EP va comptar amb la col·laboració de Wajeed (DJ i productora del grup Detroit Invincible), en la cançó que dona nom al treball, i el videoclip del qual correria per les xarxes socials sota l'etiqueta #CapPor. El títol del disc, segons paraules de Pau Llonch, és una al·lusió a la proposta política del grup «Que la por canviï de bàndol».
El 10 d'abril de 2013 es va publicar a Youtube un nou videoclip del grup. El videoclip va ser produït per Causa Venezuela, organització de suport a la Revolució Bolivariana. El 24 de setembre de 2013 el grup va anunciar que posava en descàrrega directa i gratuïta tota la seva discografia.

## Referències

* 1 2 «At Versaris, hip-hop sense vergonya». Enderrock, 13-02-2007.
* ↑ «El 'hip-hop' pren el vol». Avui, 11-11-2008.
* ↑ «El Premi d'Idees per Promoure l'Ús del Català de Reus arriba a la vuitena edició». Reusdigital, 27-07-2009.
* 1 2 Enderrock «Hip-hop en català». Enderrock [Barcelona], núm. 200, 6-2012, pàg. 121. ISSN: 1136-7393.
* ↑ «El Mercat de Música Viva es reforça amb nous escenaris a L'Atlàntida i el Sucre». El 9 nou, 07-09-2010.
* ↑ «El Cruïlla Barcelona s'allarga un dia i fa "un salt de qualitat"». Diari de Girona, 11-05-2010.
* ↑ «El grup de rap At Versaris actua a la ciutat de Nova York». VilaWeb, 22-10-2009.
* ↑ «Els At Versaris actuaran a Nova York el proper octubre». Enderrock, 16-09-2009.
* ↑ «At Versaris, millor disc de l'any». VilaWeb, 17-03-2010.
* ↑ «L'elegància de la conjunció d'Asstrio i At Versaris». VilaWeb, 04-03-2010.
* ↑ «Última 'Jam' amb At Versaris a Avinyó». Regió7, 25-07-2011.
* ↑ Roger Palà «Enderrock : At Versaris no tenen #CapPor». Enderrock, 18-01-2013 [Consulta: 21 agost 2013].
* ↑ Vídeo del videoclip
* ↑ «Twitter / atversaris: [Novetat Tots els CD's...]», 24-09-2013. [Consulta: 24 setembre 2013].
* ↑ «Via lliure», 24-09-2013. Arxivat de l'original el 27 de setembre 2013. [Consulta: 24 setembre 2013].
* ↑ «Discografia d'At Versaris». Propaganda pel fet!. Arxivat de l'original el 2011-09-05. [Consulta: 9 agost 2011].

## Enllaços externs

* «At Versaris». Viasona.
* Videoclip de "No apte" (2010)